חוק הגנת כינויי מקור וציונים גאוגרפיים (תיקון מס' 6), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2668, עמ' 26, 2017-11-09T00:00:00+02:00
החוק התקבל בקריאה השנייה והשלישית ביום י"ז בחשוון התשע"ח (6 בנובמבר 2017). 
החוק מתקן את חוק כינויי מקור וציונים גאוגרפיים, התשכ"ה–1965, שמטרתו להגן על זכויות בכינויי מקור, כלומר על שם של אזור גאוגרפי מסוים הכלול בשמו של מוצר ומעיד על כך שתכונותיו של המוצר קשורות למאפייני אותו אזור.
לפי החוק כנוסחו היום, רשם הפטנטים וסימני המסחר במשרד המשפטים מנהל פנקס שבו נרשמים כינויי המקור שישראל היא ארץ המקור שלהם, לפי בקשת בעלי הזכויות באותם כינויי מקור ובכפוף לתנאי רישום הקבועים בחוק. 
החוק כולל תיקונים בשני נושאים עיקריים:
1. ביטול החובה לפרסם ברשומות הודעות ובקשות לפי החוק, כדוגמת בקשה לרישום, והחלפתה בחובת פרסום באתר האינטרנט של רשות הפטנטים. לפי התיקון, מועד הפרסום באתר האינטרנט יהיה מועד הפרסום הרשמי והוא ישמש לחישוב תקופות שונות הקבועות בחוק.
2. ביטול ועדת הערר המוסמכת לדון בערעורים על החלטות רשם הפטנטים והעברת הסמכות לדון בערעורים אלו לבית המשפט המחוזי בירושלים או בתל אביב, לפי בחירת המערער.